Sir Benjamin D'Urban (1777 - 25 Mei 1849) was 'n vroeë Britse goewerneur van die Kaap die Goeie Hoop na wie Durban sowel as Durbanville (met die -ville bygevoeg om verwarring met eersgenoemde te voorkom) genoem is. Hy is in Halesworth naby Norwich gebore. Sy voorsate was Franse Hugenote wat hulle in Engeland gevestig het om vervolging in hulle vaderland vry te spring. Op 16 Januarie 1834 word hy goewerneur van die Kaap, midde-in die Sesde Grensoorlog. Hy was die opvolger van sir Galbraith Lowry Cole. Hy het die oorlog in Brittanje se guns beëindig en die Provinsie van Koningin Adelaide gestig. Dit was geleë tussen die see, die vorige grens en die Groot-Keirivier en het net bestaan van 10 Mei tot 5 Desember 1835. Die Koloniale Kantoor het 'n einde daaraan gebring omdat D'Urban grond in die kortstondige provinsie aan swart lojaliste uitgegee het. D'Urban het geen ondersteuning van die rykshoofstad, Londen, gekry nie en moes die probleme wat die Groot Trek meegebring het in die Kaap die hoof probeer bied. Hoewel hy persoonlik gewild onder die nedersetters aan die Kaap was, het sy amp algaande onhoudbaar geraak.